Covid-19-statistieke: Steeds minder as duisend nuwe gevalle(Argieffoto: Unsplash) Nog 947 nuwe gevalle van Covid-19 is in Suid-Afrika bevestig, wat die algehele getal laboratoriumbevestigde gevalle op 2 914 827 te staan bring. Altesame 2 802 980 mense het reeds van die siekte herstel. Die nuwe gevalle is effens hoër as dié van ŉ dag tevore (942) en is ook hoër as die gemiddelde getal nuwe gevalle oor die vorige sewe dae (724), sê die Nasionale Instituut vir Oordraagbare Siektes (Nios). Die nuwe gevalle verteenwoordig ŉ positiwiteitskoers van 2,7% en sowat 35 000 toetse vir die virus is sedert die vorige dag se verslag gedoen. In hierdie stadium is daar 23 341 aktiewe gevalle van die virus landwyd. Nog 40 sterftes is ook bevestig en 88 506 mense is sedert die uitbreking van die pandemie weens Covid-19 dood. ŉ Kwart van alle nuwe gevalle is in KwaZulu-Natal, gevolg deur die Wes-Kaap (20%), Gauteng (14%), die Noord-Kaap (12%), die Vrystaat (11%), die Oos-Kaap (8%), Noordwes (6%), Mpumalanga (4%) en Limpopo (1%). Nog 84 mense is in hospitale opgeneem vir behandeling van Covid-19 en tans word 5 149 mense landwyd daarvoor behandel. Volgens die nasionale departement van gesondheid is 215 438 dosisse van die entstof Donderdag toegedien wat die algehele syfer op 19,89 miljoen dosisse te staan bring.